Predkladacia správa

Územnoplánovaciu dokumentáciu ,,Územný plán veľkého územného celku Trnavského kraja” schválila vláda dňa 31.marca 1998 svojím uznesením č.245/1998. Jeho záväzné časti boli vyhlásené nariadením vlády Slovenskej republiky č.183/1998 Z.z., ktorým sa vyhlasuje záväzná časť územného plánu veľkého územného celku (ďalej len ,,ÚPN VÚC“) Trnavský kraj.
Krajský úrad v Trnave v zmysle §16 zákona č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov, po dohode s Ministerstvom životného prostredia Slovenskej republiky ako ústredným orgánom územného plánovania, obstaral na podnet Ministerstva hospodárstva Slovenskej republiky, i na základe potreby premietnuť do ÚPN VÚC relevantné záväzné regulatívy Koncepcie územného rozvoja Slovenska 2001 “Územný plán veľkého územného celku Trnavský kraj – Zmeny a doplnky roku 2002”. Túto dokumentáciu schválila vláda dňa 18. decembra 2002 svojím uznesením. 
Uvedeným uznesením bolo uložené ministrovi životného prostredia predložiť na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č.183/1998 Z.z., ktorým sa vyhlasuje záväzná časť Územného plánu veľkého územného celku Trnavský kraj v súlade s § 27 ods. 1 stavebného zákona. 

Cieľ legislatívnych prác: 
         Návrh nariadenia vlády Slovenskej republiky, ktorým sa mení  a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z. rieši rozvojové impulzy dotýkajúce sa územia Trnavského kraja a ovplyvňujúce doterajšie priestorové a funkčné využívanie územia v časti I. Záväzné regulatívy (usporiadanie územia, osídlenie a rozvoj sídelnej štruktúry; rekreácia a turistika; kultúrno-historické hodnoty; poľnohospodárska výroba; lesné hospodárstvo; ťažba a priemyselná výroba; dopravná infraštruktúra; nadradená technická infraštruktúra) a v časti II. Verejnoprospešné stavby.
Preriešením uvedených čiastkových problematík dochádza k aktualizácii vybraných regulatívov funkčného a priestorového usporiadania územia, a v tejto súvislosti i k aktualizácii zoznamu verejnoprospešných stavieb v rámci záväznej časti Územného plánu veľkého územného celku Trnavský kraj. 

Sociálne, ekonomické a ekologické dopady: 
Predložený návrh nariadenia vlády Slovenskej republiky nemá priamy  finančný, ekonomický, environmentálny vplyv, ani dopad na zamestnanosť. Priamy vplyv je spojený až so samotnou realizáciou konkrétnych zámerov, pričom vyhlasovaný územnoplánovací dokument len vytvára predpoklady pre súlad všetkých činností a zámerov v území a pre jeho trvaloudržateľný rozvoj. Z hľadiska environmentálneho vplyvu územnoplánovacia dokumentácia územno-technicky lokalizuje priemyselný park Trnava Zavar, navrhnutý v lokalite Trnava – Juh v katastroch obcí Trnava a Zavar na ploche 251 ha, s takým zabezpečením podmienok, ktoré budú minimalizovať nepriaznivý dopad na životné prostredie a ochranu prírody a krajiny.

 Medzirezortné pripomienkové konanie: Návrh nariadenia vlády Slovenskej republiky, ktorým sa mení  a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z.  bol predložený na medzirezortné pripomienkové konanie, pričom zásadné pripomienky neboli k návrhu uplatnené. Takmer všetky neakceptované pripomienky boli vecného charakteru, ich akceptovanie by spôsobilo obsahovú zmenu materiálu, ktorý vláda Slovenskej republiky schválila svojím uznesením č. 1390 dňa 18.12. 2002. Pripomienky nezaslali: Ministerstvo hospodárstva SR, Ministerstvo školstva SR, Najvyšší kontrolný úrad, Správa štátnych hmotných rezerv, Najvyšší súd SR, Krajský úrad Žilina, Krajský úrad Prešov,  Krajský úrad Košice.

Predložený návrh nariadenia vlády Slovenskej republiky nepodlieha prerokovaniu v Rade hospodárskej a sociálnej dohody Slovenskej republiky. 

Návrh nariadenia vlády Slovenskej republiky, ktorým sa mení  a dopĺňa nariadenie vlády Slovenskej republiky č. 183/1998 Z.z., ktorým sa vyhlasuje záväzná časť územného plánu veľkého územného celku Trnavský kraj a o zmene a doplnení nariadenia vlády Slovenskej republiky č.216/1998 Z.z., ktorým sa vyhlasuje záväzná časť územného plánu veľkého územného celku Prešovský kraj v znení nariadenia  vlády Slovenskej republiky č. 679/2002 Z.z.  bol prerokovaný a schválený  dňa 18. 2. 2003 v Legislatívnej rade vlády Slovenskej republiky.